Benɛ a baptisi Yesu se ɔ, mumi klɔuklɔu ɔ kɛ lɛ ho nga a nɔ ya. E yi ní ligbi 40, enɛ ɔ he ɔ, hwɔ ye lɛ wawɛɛ. Kɛkɛ nɛ Abosiami ba ka Yesu nɛ e de lɛ ke: ‘Ke Mawu Bi ji mo niinɛ ɔ, mo de tɛ nɛ ɔmɛ konɛ a plɛ pee abolo.’ Se Yesu ha lɛ heto kɛ je Ngmami ɔ mi. E de lɛ ke: ‘A ngma ke, pi niye ní pɛ nɛ ma ha nɛ o maa hi wami mi. E he hia nɛ o bu nɔ́ fɛɛ nɔ́ nɛ Yehowa deɔ ɔ tue.’
Enɛ ɔ se ɔ, Abosiami ka lɛ nɛ e de lɛ ke: ‘Ke mo ji Mawu Bi ɔ niinɛ ɔ, moo tu kɛ je sɔlemi we ɔ yi mi kɛ ya zugba. A ngma ke Mawu ma ha e bɔfo ɔmɛ maa nu mo.’ Se Yesu tsɛ Ngmami ɔ ekohu nɛ e de lɛ ke: ‘A ngma ke e sɛ nɛ o ka Yehowa.’
Jehanɛ ɔ, Satan ngɔ je ɔ mi matsɛ yemi ɔmɛ tsuo kɛ a hɛ mi nyami, kɛ sika kɛ tsɔɔ Yesu nɛ e de lɛ ke: ‘Ke o ja mi si kake pɛ ɔ, ma ngɔ matsɛ yemi ɔmɛ kɛ a hɛ mi nyami ɔ kɛ ha mo.’ Se Yesu ha lɛ heto ke: ‘Jee hiɛ ɔ kɛ ho, Satan! A ngma ke Yehowa pɛ lɛ e sa kaa o ja.’
Kɛkɛ nɛ Abosiami je, nɛ bɔfohi ba, nɛ a ha Yesu niye ní. Ke je lɔ ɔ se ɔ, Yesu bɔni Matsɛ Yemi ɔ he sane kpakpa a fiɛɛmi. Enɛ ɔ ji ní tsumi nɛ a tsɔ lɛ kɛ ba zugba a nɔ ke e ba tsu. Nihi a bua jɔ níhi nɛ Yesu tsɔɔ mɛ ɔ he, nɛ he fɛɛ he nɛ e yaa a, a nyɛɛɔ e se.
‘Ke [Abosiami] ngɛ lakpa yee ɔ, lɛ nitsɛ e su ji lɔ ɔ nɛ, ejakaa lakpatsɛ ji lɛ, nɛ lɛ nɛ e ngɔ lakpa yemi ba.’—Yohane 8:44